**JEGYZŐKÖNYV**

**Készült:** Litér Község Önkormányzata Képviselő-testületének **2013. március 8-án 8.30** **órai** kezdettel megtartott nyilvános rendkívüli üléséről.

**Az ülés helye:** a Községi Önkormányzat tanácsterme

**Jelen voltak:** Szedlák Attila polgármester

 Kondics István alpolgárrmester

 Auerbanh János képviselő

 Bacsa Róbert Imre képviselő

 Lukáts Gábor Ákos képviselő

 Varga János képviselő

 Varga Mihály képviselő

 Bencze Éva jegyző

**Lakosság részéről jelen voltak:**

Igrinyi Zsolt litéri lakos

 Soós Gábor litéri lakos

Szedlák Attila polgármester:

Köszönti a megjelenteket, a képviselő-testület tagjait. Megállapítja, hogy a Képviselő-testület határozatképes, a megválasztott 7 fő képviselő jelen van.

A jegyzőkönyv vezetésére Sárdi Jánosné köztisztviselőt, a jegyzőkönyv hitelesítésére Varga János és Varga Mihály képviselő urakat kéri fel.

Megkérdezi, van-e észrevétel, javaslat a napirendi pontokra vonatkozóan? Miután nincs, kéri, aki elfogadja a javasolt napirendet, kézfeltartással jelezze.

*A képviselő-testület az ülés napirendjét, a napirendi javaslattal azonosan, 7 igen szavazattal elfogadta.*

**NAPIRENDI JAVASLAT**

1. Műfüves focipálya
2. Tornaterem és műfüves focipálya közötti térkő burkolatú átjáró építése
3. 84 fős lelátó előtti támfal korláttal és térkő járda építése

**NAPIREND ELŐTT**

Bencze Éva jegyző:

A napirendi pont megtárgyalása előtt kívánna néhány észrevételt megtenni. Varga Mihály képviselő úr a Pénzügyi Gazdasági és Településfejlesztési Bizottság ülésén ismét jelezte, hogy késve kapta meg az ülés anyagát, így nem tudott megfelelően felkészülni. Szeretne mindenkit tájékoztatni arról, hogy személyesen, az anyag kiküldése után minden képviselőt telefonon felhívott, és tájékoztatott erről. Továbbá a képviselő-testületi ülés meghívója minden egyes alkalommal papír alapon is kézbesítésre kerül, ami egyfajta figyelemfelhívás is lehet. Senki nem jelzett vissza, hogy nem kapta volna meg az anyagot, vagy azt nem sikerült megnyitnia. Azt gondolja, hogy a hivatal próbál megfelelni, ha valaki kéri, papír alapon és elektronikusan is megkaphatja az előterjesztéseket. Visszautasítja, hogy folyamatosan, problémaként merül fel, hogy az ülések anyagai nem állnak rendelkezésre megfelelő időben, holott személyesen győződik meg arról, hogy az időpontok betartásra kerülnek, az előterjesztések kiküldése időben megtörténik.

A hivatal akkor tud megfelelő munkát végezni, ha visszajelzéseket kap, de ezek hiányában nem tudja, hogy ki az, aki megkapta az anyagot és ki az, aki nem. Aki jelezte, hogy több e-mail címe van, neki minden címre kiküldésre kerül az anyag.

Szedlák Attila polgármester:

Úgy gondolja, a hivatal ebben a kérdésben nem hibázott, hiszen valóban időben került kiküldésre a képviselő-testület anyaga. Ha nincs visszajelzés, akkor a hivatal dolgozói nem tudhatnak az esetleges problémáról. Nem aznap kellene jelezni a problémát, amikor az ülés napja van. Véleménye szerint a mai anyag nem olyan nagy, így akár még ma reggel is át lehetett nézni, és fel lehetett készülni az ülésre.

Varga Mihály képviselő:

Elmondja, hogy valóban ő is részben hibásnak érzi magát, hiszen nem jelezte vissza a problémát. Két számítógépre kéri az anyagot, két e-mail címre, de sajnos egyiket sem tudta megnyitni. Litér honlapján nézte meg az anyagot.

**Napirend tárgyalása**

**1.)Műfüves focipálya**

**a.) Tornaterem és műfüves focipálya közötti térkő burkolatú átjáró építése**

**b. )84 fős lelátó előtti támfal korláttal és térkő járda építése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Szeretné elmondani, mint ahogy már a Pénzügyi Gazdasági és Településfejlesztési Bizottság ülésén elhangzott, csak az a.) pont kerül a mai ülésen megvitatásra. Nem lett volna jó megoldás, ha a tél folyamán került volna elvégzésre a munka. Viszont az is jó lenne, ha a jó idő beálltával elkezdődnének a munkálatok, és a pálya mielőbb használható lenne.

A tél alatt előjöttek a hibák, így bevizsgáltatásra került a lelátó, és az, hogy annak kivitelezése szakszerűen történt-e meg. A lelátó süllyedés egyértelműen kimutatható. A Magyar Labdarúgó Szövetség megbízásából a Sport-Ber Kft végezte a helyszíni szemlét, és egyértelmű megállapítást nyert, hogy a beruházó - kivitelező felelőssége az, - ezen belül is a műszaki vezetőé – hogy a lelátó megsüllyedt. Az ellenőrzés továbbá azt is megállapította, hogy a lelátót megerősített talapzatra kell elhelyezni, így a b.) pont tárgyalása okafogyottá vált.

A napirendi pontot a Pénzügyi Gazdasági és Településfejlesztési Bizottság megtárgyalta, felkéri a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési Bizottság elnöke:

A Pénzügyi Gazdasági és Településfejlesztési Bizottság a napirendi pontot megtárgyalta, és a Kuti és Fia Kft ajánlatát javasolja elfogadásra.

Szedlák Attila polgármester:

Szeretné kiegészíteni az elhangzottakat. Annyit kíván elmondani, hogy az ajánlatok bekérése négy helyről történt meg, 3 litéri, vagy litéri kötődésű vállalkozótól és egy veszprémitől. Utóbbi azért került megkeresésre, mert korábban ők végezték az iskola kastélyépületének felújítását, és a felújítás során végzett munkájukkal kapcsolatban sem merültek fel problémák.

Három ajánlat érkezett vissza, az egyik litéri vállalkozó nem nyújtotta be ajánlatát. A bizottság javaslatát annyiban kívánja kiegészíteni, hogy a Kuti és Fia Kft a legkedvezőbb ajánlatot adó, a legkedvezőbb azt jelenti, hogy a határidő és ár tekintetében is a legkedvezőbb. Mindezek tükrében kéri a pénzügyi bizottság javaslatának támogatását.

Várja a kérdéseket, javaslatokat a napirendi pontra vonatkozóan.

Varga Mihály képviselő:

Támogatja a javaslatot, hiszen ismeri a vállalkozó munkáját, az iskola felújítása során kifogástalan munkát végeztek.

Szedlák Attila polgármester:

Kérdezi, van-e további hozzászólás, javaslat a napirendi pontra vonatkozóan? Amennyiben nincs, úgy kéri, aki egyetért azzal, hogy a tornaterem és műfüves focipálya közötti térkő burkolatú átjáró építési munkálatait a Kuti és Fia Kft végezze el, kézfeltartással szavazzon.

*A képviselő-testület 7 igen szavazattal elfogadja.*

 **Litér Község Önkormányzata Képviselő-testületének**

 **30/2013. (III.8.) LKt. határozata**

Litér Község Önkormányzatának Képviselő-testülete arról határozott, hogy a Litér, Petőfi u. 8. szám alatt (562 hrsz.) található műfüves futballpályához kapcsolódóan a tornaterem és műfüves focipálya közötti térkő burkolatú átjáró munkálatainak elvégzésével a Kuti és Fia Kft (Veszprém) árajánlatát fogadja el, bruttó 602.223, - Ft összegben. A vállalt teljesítési határidő 2013. március 22.

A Képviselő-testület megbízza a polgármestert a szükséges intézkedések megtételével.

Határidő: 2013. március 30.

Felelős: Szedlák Attila polgármester

A Képviselő-testület több napirendi pontot nem tárgyal, a polgármester az ülést 8.45 órakor lezárta.

 **Szedlák Attila Bencze Éva**

 **polgármester jegyző**

**Jegyzőkönyv hitelesítők:**

 **Varga János Varga Mihály**

 **képviselő képviselő**